TEKA ตุนแบ็กล็อก 3 พันลบ. เร่งส่งมอบงาน-ประมูลเพิ่ม ดันผลงานโตแกร่ง
TEKA กางแผนปี 66 เดินหน้าประมูลงานใหม่ต่อเนื่อง ผลักดัน “แบ็กล็อก” ในมือให้เติบโต จากปัจจุบันมีอยู่กว่า 3 พันล้านบาท พร้อมมองเศรษฐกิจเริ่มสดใส หนุนงานก่อสร้างฟื้นตัวดีขึ้น
TEKA แบ็กล็อกแน่น 3 พันล้าน เดินหน้าประมูลงานใหม่ต่อเนื่อง
15 ก.พ. 2566

บริษัท ฑีฆาก่อสร้าง จำกัด (มหาชน) หรือ TEKA เปิดเผยถึง โครงการที่ชนะประมูลก่อนหน้านี้ ได้ทำการทยอยส่งมอบถึงมือลูกค้าเป็นที่เรียบร้อย ขณะเดียวกัน ล่าสุดมี 2 โครงการที่ส่งมอบงานแบบเบ็ดเสร็จ ได้แก่ โครงการ PLUM CONDO RANGSIT FRESH และโครงการ SILQ HOTEL and RESIDENCE @SUKHUMVIT 24
ขณะที่ ในเดือน ก.พ.66 ได้ดำเนินงานก่อสร้างโครงการ “นิว คอนเน็กซ์ คอนโดดอนเมือง” จาก NOBLE มูลค่า 954 ล้านบาท อย่างต่อเนื่อง ในระยะเวลาก่อสร้าง 16 เดือน รวมทั้งงานโครงการ “นิว เมกา พลัส บางนา” คอนโด High Rise โครงการใหม่สูง 38 ชั้น มูลค่า 955 ล้านบาท ที่เริ่มก่อสร้างเมื่อเดือน พ.ย.65 และงานก่อสร้างอาคารจอดรถ Building E ของ EnCo Terminal (Enter) จาก บริษัท เอนเนอร์ยี่ คอมเพล็กซ์ จำกัด ซึ่งเป็นนิติบุคคลในเครือ บริษัท ปตท.จำกัด (มหาชน) หรือ PTT และ บริษัท ปตท.สำรวจและผลิตปิโตรเลียม จำกัด (มหาชน) หรือ PTTEP ซึ่งเริ่มต้นก่อสร้างมาตั้งแต่ปลายเดือนพ.ย.65 ที่ผ่านมา
ด้านนายวีระศักดิ์ วานิชวัฒน์ ประธานเจ้าหน้าที่บริหาร TEKA กล่าวว่า สำหรับปี 66 บริษัทได้ประกาศความพร้อมเข้าสู่งานประมูลใหม่ๆ อย่างต่อเนื่อง ส่งผลให้ตัวเลขงานในมือ (Backlog) เพิ่มขึ้นประมาณ 3,150 ล้านบาท
อย่างไรก็ตามจากภาพรวมเศรษฐกิจที่ฟื้นตัว คาดจะสนับสนุนให้งานก่อสร้างโครงการต่าง ๆ ฟื้นตัวไปในทิศทางที่ดีขึ้นเช่นกัน